b'\n_START_ARTICLE_\nVstajenje kralja Matja\xc5\xbea\n_START_SECTION_\nPosvetilo\n_START_PARAGRAPH_\nTo pravljico posve\xc4\x8dam spominu generala Leona Rupnika in njegovih domobrancev.\n_START_SECTION_\nProlog\n_START_PARAGRAPH_\nZ odra se Govorec ob\xc4\x8dinstvu opravi\xc4\x8duje za zamudo predstave. Fanti\xc4\x8d v parterju ugovarja, rad bi gledal igro,- a dedek ga resno opomni, da to ne bo igra, da bo spomin na mrtve domobrance. Fanti\xc4\x8d \xc5\xbeeljno spra\xc5\xa1uje o domobrancih.\n_START_SECTION_\nVila\n_START_PARAGRAPH_\nFanti\xc4\x8d ostane sam, z nejasno zavestjo, da mora poiskati Vilo Rojenico in jo nekaj vpra\xc5\xa1ati. Vila se prika\xc5\xbee in mu napove njegovo \xc5\xbeivljenjsko pot: je Junak, ki ga Domovina pri\xc4\x8dakuje, da ji bo obudil re\xc5\xa1ilno vojsko kralja Matja\xc5\xbea; podari mu tudi me\xc4\x8d, skovan v krvi in solzah pomorjenih bratov, s katerim bo smrtno ranil Rde\xc4\x8do zver. Junak v viziji ugleda izpolnitev svoje naloge: Matja\xc5\xbe vodi Alenko na prestol pri Gospe Sveti, v slovesnem petju zvonov pa se ogla\xc5\xa1a tudi klic de\xc5\xbeele ob So\xc4\x8di: odre\xc5\xa1ena bo, \xc4\x8deprav s krvjo, in So\xc4\x8da bo zasijala v treh barvah, beli, modri, rde\xc4\x8di.\n_START_SECTION_\nMojca\n_START_PARAGRAPH_\nMojca \xc5\xbealuje za pobitimi z Vetrinjskega polja. Junak ji pove, da niso mrtvi, da so Matja\xc5\xbeeva vojska, ki spi pod goro, on pa je tisti, ki jo bo prebudil. Mojca je sre\xc4\x8dna in obenem \xc5\xbealostna, saj se mora zaradi vi\xc5\xa1jih ciljev odpovedati osebni sre\xc4\x8di: Junak bo svoje srce daroval kralji\xc4\x8dni Alenki.\n_START_SECTION_\nRde\xc4\x8da zver\n_START_PARAGRAPH_\nJunak pride do \xc5\xbeeleznega zastora, ki zapira pot v Domovino; s posve\xc4\x8denim me\xc4\x8dem ga preseka v imenu Stare Pravde, pomorjenih Bratov in Domovine. Tedaj se za krdelom izmu\xc4\x8denih su\xc5\xbenjev in nasilnih biri\xc4\x8dev prika\xc5\xbee Rde\xc4\x8da zver. Pred Zver privle\xc4\x8dejo Mojco, ki je z vestjo o skoraj\xc5\xa1njem vstajenju kralja Matja\xc5\xbea spodbujala su\xc5\xbenje k uporu. Za Zver so njene besede la\xc5\xbe, saj je narod izmislek norih glav; Mojca je obsojena na stra\xc5\xa1no smrt. Tedaj se pojavi Junak in s klicem: \xc2\xbbBoj se Leva, ki prihaja kralja budit!\xc2\xab\xc2\xa0izzove Zver na boj. V boju je Zver smrtno ranjena, su\xc5\xbenji so osvobojeni, biri\xc4\x8di izro\xc4\x8deni pravi\xc4\x8dni sodbi. Sledi slovesen pokop Mojce-junakinje, ki je iz ljubezni do rojakov pri\xc4\x8dala Resnico, Junak pa krene naprej, izpolnit svoje poslanstvo.\n_START_SECTION_\nVstajenje\n_START_PARAGRAPH_\nJunak si izbori vstop v goro v imenu zveli\xc4\x8davnega Kri\xc5\xbea, prodre do spe\xc4\x8dega kralja in poklekne pred kralji\xc4\x8dno Alenko. Ta mu pokaze Matja\xc5\xbeev me\xc4\x8d, ki ga Junak izvle\xc4\x8de iz no\xc5\xbenice. Matja\xc5\xbe se zbudi, z njim njegovo vojska; Junak postane prvi kraljevi pribo\xc4\x8dnik in dobi \xc4\x8dastno ime Lev. Na njegovo pro\xc5\xa1njo pokli\xc4\x8de Alenka Zelenega Jurija, da bi vsej de\xc5\xbeeli oznanil Pomlad: Slovenija vstaja! Junak slovesno dvigne slovensko zastavo in povede Alenko na njen starodavni vojvodski prestol pri Gospe Sveti, z njo krenejo Matja\xc5\xbe in njegovi vitezi na zmagoslavni pohod v Dan in Svobodo.'